Datum:

Številka:

Velja od:

Uporablja se od:

Na podlagi 60. e člena Zakona o osnovni šoli (ZOsn-UPB3, Uradni list RS, št. 81/06 in spremembe) je Pravila šolskega reda obravnaval učiteljski zbor šole na učiteljski konferenci 23. 4. 2009, Svet staršev jih je obravnaval 28. 5. 2009, Svet zavoda pa sprejel 28. 5. 2009. Svet zavoda je sprejel dopolnitve 29. 9. 2011, 27. 9. 2012, 16. 10. 2013, 25. 9. 2014, 28. 9. 2017, 28. 9. 2018, 26. 2. 2019 in – datum seje Sveta zavoda.

**PRAVILA ŠOLSKEGA REDA – delovno gradivo**

**1. DOLŽNOSTI IN ODGOVORNOSTI UČENCA**

1. Učenec spoštuje pravila hišnega in šolskega reda.
2. Spoštuje pravice drugih učencev in delavcev šole ter ima spoštljiv in strpen odnos do individualnosti, človeškega dostojanstva, etnične pripadnosti, veroizpovedi, rase in spola drugih učencev in delavcev šole.
3. Skrbi za lastno zdravje in varnost ter ne ogroža zdravja in varnosti drugih.
4. Varuje in odgovorno ravna s svojo lastnino, premoženjem šole ter lastnino učencev in delavcev šole.
5. Izpolnjuje svoje učne in druge šolske obveznosti: npr. dežurstvo.
6. Redno in točno obiskuje pouk in druge vzgojno-izobraževalne dejavnosti.
7. Sodeluje pri urejanju šole in šolske okolice ter ima spoštljiv odnos do narave.
8. Učenec opravlja domače naloge. Z rednim pisanjem domačih nalog sproti ponavlja in utrjuje predelano snov. Če učenec manjka pri uri, je dolžan nadoknaditi zamujeno učno snov.

**2. PRAVILA OBNAŠANJA IN RAVNANJA**

Pravila lepega vedenja in spoštljivega odnosa veljajo za učence, učitelje in starše v šolskem prostoru (šolsko poslopje in zunanje površine) in vse druge kraje, kjer poteka vzgojno-izobraževalno delo. Veljajo za pouk in druge oblike organiziranega dela z učenci. V drugih oblikah organiziranega dela z učenci lahko veljajo posebni dogovori med strokovnim delavcem šole in učenci.

1. Imamo spoštljiv odnos do sebe in drugih ljudi, živali, rastlin, stvari ter okolja.
2. Učenci si v predprostoru ob glavnem in stranskem vhodu sezujejo čevlje in jih skupaj z ostalo garderobo odnesejo na posebej določeno mesto v šolski avli.
3. Ob zvonjenju počakajo učitelja pred učilnico. Na začetku ure stoje pozdravijo. Na ta način se umirijo.
4. Med poukom sedijo na svojem prostoru, poslušajo razlago in aktivno sodelujejo pri različnih učnih oblikah. Po končanem delu za seboj pospravijo in mirno odidejo iz razreda, ko jim to dovoli učitelj.
5. Med urami pouka ne žvečijo.
6. V šolo prihajajo primerno oblečeni in urejeni.
7. Ne uporabljajo mobilnih telefonov in drugih avdio-vizualnih naprav; razen z dovoljenjem učitelja.
8. Ni dovoljeno kajenje, posedovanje ali uživanje alkohola, psihoaktivnih snovi (energijske pijače ipd.) in prepovedanih drog.

**2. 1. Kršitve pravil**

Če učenec ne izpolnjuje svojih dolžnosti in odgovornosti ter se ne drži dogovorjenih pravil obnašanja in ravnanja, stori kršitev. Učenec stori kršitev tudi, če preklinja ali pljuva. Huje krši pravila, kadar:

* ponavlja istovrstne kršitve,
* učence in delavce šole ovira in moti pri delu,
* fizično napade učenca, učitelja, delavca šole ali drugo osebo,
* grobo verbalno napade učenca, učitelja, delavca šole ali drugo osebo,
* ogroža lastno varnost, zdravje in življenje ali varnost, zdravje in življenje učencev ter delavcev šole,
* izsiljuje druge učence ali delavce šole,
* spolno nadleguje učence ali delavce šole,
* krade tujo lastnino: šole, drugih učencev, delavcev ali obiskovalcev šole,
* namerno poškoduje in uničuje tujo opre­mo: šolsko, drugih učencev, delavcev ali obiskovalcev šole,
* občasno neopravičeno izostane nad 12 ur oziroma strnjeno neopravičeno izostane (izostanek traja več ur ali šolskih dni zaporedoma) nad 18 ur,
* kadi ter prinaša, poseduje, ponuja, prodaja ali uživa alkohol, psihoak­tivne snovi (energijske pijače ipd.), prepovedano drogo in napeljuje sošolce k takemu dejanju; je prisoten pod vplivom zgoraj omenjenih sredstev,
* uporablja pirotehnična sredstva,
* uničuje uradne dokumente ter ponareja podatke in podpise v uradnih dokumentih in listinah, ki jih izdaja šola,
* popravlja in vpisuje ocene v šolsko dokumen­tacijo.

1. **VZGOJNI UKREPI OB KRŠITVAH PRAVIL**

Če učenec ne izpolnjuje svojih dolžnosti in odgovornosti, ponavlja kršitve ali huje krši pravila, lahko šola učencu izreče naslednje vzgojne ukrepe:

1. Če učenec moti pouk ali je žaljiv do učitelja, le-ta učencu izreče dogovorjene ukrepe, zapisane v poglavju 3. 1. - Zaporedje ukrepov pri motenju pouka.
2. Pri šestih zapisih v eAsistent zaradi kršitev pravil razrednik skliče timski sestanek s starši, učencem in šolsko svetovalno službo. V primeru hujših kršitev pravil lahko razrednik sestanek skliče že prej.
3. S postopkom restitucije učenec poravna etično, socialno, psihološko ali materialno škodo.
4. Učenec opravlja družbeno koristno delo.
5. Če učenec v šoli uporablja mobilni telefon in druge avdio-vizualne naprave v nasprotju s Pravili šolskega reda, ga izroči učitelju. Starši ga prejmejo pri razredniku.
6. Učenec je zadržan na razgovoru po pouku. Starši so o tem obveščeni.
7. Poveča se nadzor nad učencem.
8. Učencu se ukinejo nekatere pravice: npr. status športnika.
9. Učenec/starši plača/-jo oz. povrne/-jo namerno povzročenomaterialno škodo.
10. Učencu je prepovedana udeležba pri drugih oblikah organiziranega dela z učenci (dnevi dejavnosti, šola v naravi ipd.). Šola mu zagotovi izobraževanje v drugi obliki (50. člen Zakona o osnovni šoli).
11. Če učenec zamudi k pouku, prejme neopravičeno uro.
12. Če učenci kolektivno neopravičeno izostajajo, prejmejo neopravičeno uro, zapisani so v eAsistent in razrednik o tem takoj obvesti vse starše manjkajočih učencev. Če se dogodek ponovi, razrednik skliče izredni roditeljski sestanek.
13. Kdor bo kršil 8. točko pravil obnašanja in ravnanja, bo izločen iz skupine. 8. točka: Ni dovoljeno kajenje, posedovanje ali uživanje alkohola, psihoaktivnih snovi (energijske pijače ipd.) in prepovedanih drog.
14. Premestitev učenca v drug oddelek med šolskim letom ali ob koncu šolskega leta.
15. Drugi vzgojni ukrepi po presoji strokovnih delavcev šole.

**3. 1. Zaporedje ukrepov pri motenju pouka**

Šola je dolžna zagotoviti učencem pogoje za kvaliteten pouk. V primeru motenja pouka strokovni delavci nemudoma, strokovno, korektno in učinkovito, ukrepajo. Sprejeli smo postopkovnik ukrepov. Namen ukrepov ni kaznovanje učenca, ampak pomoč učencu, da se umiri, preneha z motenjem, začne poslušati, sodelovati pri pouku ter se spoštljivo vesti do strokovnih delavcev in učencev. Če te pomoči ne sprejme in še naprej moti pouk ter je nespoštljiv, prevzame posledice svoje odločitve.

Zaporedje ukrepov:

1. OPOZORILO učitelja učencu, ki moti pouk.
2. Učitelj učenca PRESEDE, če obstajajo prostorske možnosti, ali izreče drugo opozorilo.
3. Učitelj ZAPIŠE učenca v eAsistent in opiše dogodek.
4. ASISTENCA še enega strokovnega delavca pri učencu. Po strokovnega delavca gre predsednik razreda. Razrednik o vsaki asistenci obvesti starše.
5. IZLOČITEV učenca iz skupine: učenec nadaljuje delo individualno pod nadzorom strokovnega delavca. Razrednik starše še isti dan seznani z ukrepom izločitve in posledicami nadaljnjega neprimernega vedenja učenca. V primeru osebne žalitve učitelja ali grožnje učitelju le–ta takoj izreče ukrep izločitve (vsi predhodni ukrepi se preskočijo).
6. V primeru, da ponovno pride do motečega vedenja, ki zahteva ukrepanje po točki 5, učenec nadaljuje delo individualno pod nadzorom strokovnega delavca. Razrednik skliče TIMSKI SESTANEK s starši, učencem in šolsko svetovalno službo.

Če je učenec žaljiv do učitelja v drugih oblikah organiziranega dela z učenci, učitelj ravno tako izreče ukrep izločitve. Dogodek zapiše v eAsistent in obvesti razrednika, ki o tem še isti dan obvesti starše.

**3. 2. Ukrepi ob neopravičenem izostajanju od pouka**

od poukaujemo

* z učencem,
* učenca in

Zakon o osnovni šoli predvideva sankcije v primeru, če njihov otrok ne obiskuje pouka in drugih dejavnosti v okviru obveznega programa osnovne šole iz neopravičljivih razlogov (102. člen Zakona o osnovni šoli). V tem primeru šola ukrepa tako, da vloži predlog pri Inšpektoratu RS za šolstvo in šport. V vzgojnem načrtu šola lahko opredeli mejo, pri kateri bo vložila predlog. Učiteljski zbor (učiteljska konferenca 23. 4. 2009) in starši (svet staršev 23. 4. 2009) so sprejeli, da je meja za prijavo 18 neopravičenih ur.

**3. 3. Vzgojni opomini**

Če učenec ne izpolnjuje svojih dolžnosti in odgovornosti, določenih z zakonom, drugimi predpisi in akti šole, mu šola izreče vzgojni opomin. Izreče ga v primeru, da vzgojne dejavnosti in vzgojni ukrepi ob predhodnih kršitvah niso dosegli namena. Šola izreka vzgojne opomine v skladu z Zakonom o osnovni šoli.

Če je učenec prejel vzgojni opomin, šola skupaj s starši in učencem sestavi individualizirani vzgojni načrt. V njem so opredeljeni vzgojni cilji in vzgojne dejavnosti za izboljšanje učenčevega vedenja.

Šola lahko učenca po izrečenem 3. vzgojnem opominu prešola na drugo šolo brez soglasja staršev (54. člen Zakona o osnovni šoli).

**4. VARNOST UČENCEV**

Šola mora poskrbeti za varnost učencev. V ta namen izvajamo naslednje aktivnosti:

1. Zagotavljamo varnost v šolskem prostoru v skladu z veljavnimi normativi in standardi.
2. Zagotavljamo jutranje varstvo za učence 1. razreda in izjemoma do zapolnitve mest v oddelku tudi učencem 2. razreda. Starši v tem primeru naslovijo prošnjo na vodstvo šole.
3. Za varnost učencev, ki so zaključili s poukom in ne čakajo na avtobus, odgovarjajo starši.
4. Strokovni delavci dežuramo med daljšim odmorom.
5. Učenci se v času pouka in drugih oblik organiziranega dela zadržujejo v šolskem prostoru (šolsko poslopje in zunanje površine). Šolskega prostora ne zapuščajo.
6. Dežurni učitelji so prisotni pri vstopanju in izstopanju iz avtobusov pred šolo.
7. V primeru avtobusnih prevozov pri drugih oblikah organiziranega dela z učenci le-ti vstopajo in izstopajo samo na začetni in končni postaji.
8. Starši učencev, ki so vključeni v podaljšano bivanje, v pisni obliki sporočijo uro in način odhoda. Učence 1. razreda prevzamejo starši ali druga oseba, starejša od 10 let – s pisnim soglasjem staršev.
9. Organiziramo vzgojno-izobraževalno delo v drugih oblikah organiziranega dela z učenci, lahko tudi individualno; in sicer z namenom, da se učencem zagotovi varnost ali nemoten pouk.
10. Izvajamo različne dejavnosti z namenom, da varujemo učence pred nadlegovanjem, trpinčenjem, zatiranjem, namernim poniževanjem, diskriminacijo in nagovarjanjem k neetičnim dejanjem.

5. OPRAVIČEVANJE ODSOTNOSTI

Na podlagi 53. člena Zakona o osnovni šoli starši najkasneje v petih dneh po izostanku učenca razredniku sporočijo vzrok izostanka. Najkasneje v petih dneh po prihodu učenca v šolo morajo starši posredovati pisno ali osebno opravičilo razredniku. Če razrednik dvomi v verodostojnost opravičila, lahko zahteva uradno zdravniško potrdilo o opravičenosti izostanka.

drugih oblikah organiziranega dela z učenci

Starši lahko vnaprej napovedo (najmanj en dan prej) strnjeno ali v več delih trajajočo odsotnost največ 5 dni v letu (tako imenovani dopust). Pred zaključkom šolskega leta se starši pred napovedjo dopusta posvetujejo z razrednikom o tem, če ima učenec vse potrebne ocene in pogoje za zaključeno oceno. Če starši želijo izkoristiti za otroka več kot 5 dni dopusta, napišejo pisno prošnjo, s katero se osebno obrnejo na ravnatelja. Če je otrok odsoten od pouka, sam poskrbi za to, da nadoknadi zamujeno učno snov.

Učenec je lahko iz zdravstvenih razlogov oproščen sodelovanja pri določenih urah pouka in drugih dejavnostih osnovne šole, če starši predložijo razredniku mnenje in navodilo zdravstvene službe. Učenec je prisoten pri pouku in opravlja vse zadolžitve, ki jih zmore in ne ogrožajo njegovega zdravja.

O odsotnosti zaradi sodelovanja pri športnih, kulturnih in drugih tekmovanjih in srečanjih, na katerih učenci sodelujejo v imenu šole, mentor obvesti starše. Navedene odsotnosti so opravičene. Kadar potekajo omenjene aktivnosti popoldne, so učenci prisotni pri pouku. Naslednji dan so opravičeni spraševanja in domače naloge. Če se udeležijo tekmovanja iz učne snovi, so na dan tekmovanja oproščeni ustnega ocenjevanja znanja, razen v primeru v naprej napovedanega ocenjevanja oz. če se učenci sami dogovorijo z učiteljem o spremembi termina ocenjevanja.

**6. ORGANIZIRANOST UČENCEV**

Oddelčna skupnost je temeljna oblika organiziranosti učencev enega oddelka. Učenci pri urah oddelčne skupnosti skupaj z razredni­kom obravnavajo posamezna vprašanja iz življenja in dela svoje skupnosti in šole ter oblikujejo predloge in pobude za boljše delo in razreševanje problemov:

* sodelujejo pri oblikovanju vzgojnega načrta šole in izvajajo sprejete dogovore,
* obravnavajo aktualno vzgojno in učno problematiko v razredu,
* organizirajo medsebojno pomoč pri učenju in pomoč sošolcem v različnih težavah,
* obravnavajo kršitve in predlagajo načine ukrepanja,
* oblikujejo predloge za pohvale, priznanja in nagrade učencem v oddelčni skupnosti,
* organizirajo različne akcije, prireditve in oblike dežurstva,
* opravljajo druge naloge, za katere se dogovorijo.

Oddelčne skupnosti se preko svojih predstavnikov povezujejo v skupnost učencev šole. Učenci oddelčne skupnosti praviloma izberejo dva predstavnika v skupnost učencev šole. Le-ta pod vodstvom mentorja opravlja različne dejavnosti za izboljšanje medsebojnih odnosov, zaznava in reagira na nasilno in/ali neprimerno vedenje učencev, spodbuja čut za druge ljudi: prostovoljno delo in solidarnostne akcije.

Šolski parlament je izvršilni organ skupnosti učencev šole. Sestavljajo ga učenci, ki jih izvoli skupnost učencev šole. Učenci sodelujejo pri obravnavi glavne teme na nacionalnem nivoju, razmišljajo o možnih izboljšavah in svoje ideje predstavljajo drugim šolah na medobčinskem in občasno tudi na državnem parlamentu. Šolski parlament skliče ravnatelj ali mentor.

Znanje je vrednota, ki jo želimo v čim večji meri povezati z vsakdanjim življenjem. Učence spodbujamo k medsebojnemu sodelovanju in povezovanju, razvijanju delovnih navad in odgovornosti ter skušamo skupaj z njimi ustvariti učeče se vzdušje, v katerem razmišljamo o lastnem odnosu do sebe, sveta in uveljavljanjem v sodobni družbi. Verjamemo, da imajo učenci inovativne ideje o tem, kako bi lahko pouk popestrili oziroma nadgradili. Svoje ideje lahko na kreativen način izrazijo strokovnemu delavcu, ki v posvetovanju z drugimi učitelji presodi o uresničljivosti ideje. Slednji bo idejo obravnaval z oddelčnim učiteljskim zborom. V primeru uresničitve ideje o drugačni obliki pouka se od učencev pričakuje, da bodo prevzeli del odgovornosti tudi pri njeni izvedbi. Ravnatelj ali strokovni delavci lahko za dobro uresničene inovativne ideje ob koncu šolskega podelijo posebno pohvalo.

**7. ZDRAVSTVENO VARSTVO UČENCEV**

Šola izvaja zdravstveno varstvo učencev z naslednjimi aktivnostmi:

* Z zdravstvenimi zavodi sodeluje pri sistematskih preventivnih pregledih šolskih novincev pred vstopom v šolo in preventivnih pregledih v 1., 3., 6. in 8. razredu.
* V sodelovanju z zdravstvenimi zavodi organizira preventivne sistematične preglede zob, predavanja na temo negovanja in učenja pravilnega čiščenja zob. Za zdravljenje zob skrbi šolska zobna ambulanta.
* V sodelovanju z Zdravstvenim domom Kranj poteka zdravstvena vzgoja v okviru pouka za vse učence od 1. do 9. razreda. Zdravstvena vzgoja poteka v skladu s priporočili Nacionalnega inštituta za javno zdravje in obsega naslednje vsebine: zdrave navade, osebna higiena, zdrav način življenja (zdrava prehrana, gibanje), preprečevanje poškodb in prva pomoč, preventiva pred zasvojenostjo, odraščanje, duševno zdravje, pozitivna samopodoba, medsebojni odnosi in vzgoja za zdravo spolnost.
* Ob pojavu ušivosti ravna v skladu z navodili Nacionalnega inštituta za javno zdravje. Izvaja preventivne in kurativne ukrepe proti ušem. Pri preprečevanju in odpravljanju ušivosti imajo ključno vlogo starši.
* Učence in starše po potrebi osvešča o naslednjih vsebinah: preventiva proti gripi, preventiva proti ušem in drugim nalezljivim boleznim, varna raba pirotehničnih sredstev, varna raba interneta, postopki oživljanja, pomen spanja in počitka, promocija ustnega zdravja, promocija številke za klic v sili 112, motnje hranjenja, iskanje ustrezne pomoči v primerih spolnega nadlegovanja in zlorabe ter nasilja v družini in druge aktualne teme. V ta namen organizira v sodelovanju z zdravstvenimi zavodi, humanitarnimi organizacijami in drugimi izvajalci različne dejavnosti: **predavanja, delavnice, informativne stojnice, nudi informacije v pisni obliki in druge dejavnosti.**

predsednica Sveta zavoda ravnatelj

Ivka Sodnik Bogdan Sušnik

ŽIG

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_